text: En oase til de unge
  10 april 2010 kl. 14.43
  Opskriften hedder sammenhold og knofedt, da Ølgod i dag med stolthed indviede byens ungdomshus. Frivillige har bygget huset, og det er også frivillige, der på skift møder op i huset for at være sammen med de unge, der ikke gider spille bold over i hallen eller har noget at foretage sig i fritiden.
  Baggrunden for Ungdomshuset er alvorlig nok. 
  For fire år siden omkom en 16-årig dreng i byen efter at have sniffet lighter-gas, og det forstærkede ønsket blandt mange borgere i byen om at kunne skabe et fristed, hvor byens unge kan mødes på tværs af alder og interesser.
  
  Klar med et godt råd
  I eftermiddag blev huset så indviet.
  I huset er der mulighed for mange aktiviterer som fx lektiehjælp, bolsjekogning, computerspil, samværd og en god voksensnak. 
  Den daglige drift af huset foregår i et samarbejde mellem forskellige institutioner, foreninger og frivillige. Varde Kommunale Ungdomsskole driver en Ungdomsklub og en Juniorklub, og flere tilbyder lektiehjælp. 20-25 frivillige står til rådighed for de unge, med aktiviteter, praktiske ting, et godt råd, eller et trøstende ord.
   
  Byggeriet af det 250 m2 store hus gik i gang i efteråret 2009 med hjælp fra over 80 frivillige samt økonomiske donationer fra Varde Kommune, diverse fonde og ikke mindst lokale erhvervsdrivende.
  